PROVEDBENA UREDBA KOMISIJE (EU) br. 1133/2013

оd 7. studenoga 2013.

o odobrenju manje izmjene specifikacije za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Kaki Ribera del Xúquer (ZOI))

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući o obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 53. stavak 2. drugi podstavak,

budući da:

Komisija je ispitala tu izmjenu i utvrdila da je opravdana. Budući da je izmjena manja u smislu članka 53. stavka 2. trećeg podstavka Uredbe (EU) br. 1151/2012, Komisija je može odobriti bez primjene postupka utvrđenog u člancima 50. do 52. te Uredbe,

DONIJELA JE OVU UREDBU:

Članak 1.

Specifikacija zaštićene oznake izvornosti „Kaki Ribera del Xúquer” mijenja se u skladu s Prilogom I. ovoj Uredbi.

Članak 2.

Pročišćeni jedinstveni dokument u kojem se navode glavne točke specifikacije nalazi se u Prilogu II. ovoj Uredbi.

Članak 3.

Ova Uredba stupa na snagu dvadesetog dana od dana objave u Službenom listu Europske unije.

(1) SL L 343, 14.12.2012., str. 1.

(2) SL L 39, 9.2.2002., str. 12.

PRILOG II.

PROČIŠĆENI JEDINSTVENI DOKUMENT

Uredba Vijeća (EZ) br. 510/2006 od 20. ožujka 2006. o zaštiti zemljopisnih oznaka i oznaka izvornosti poljoprivrednih i prehrambenih proizvoda (1)

„KAKI RIBERA DEL XÚQUER”

EZ br.: ES-PDO-0105-0114 - 1.4.2011.

ZOZP ( ) ZOI (X)

1. Naziv

„Kaki Ribera del Xúquer”

2. Država članica ili treća zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice u prirodnom stanju ili prerađeni

3.2. Opis proizvoda na koji se odnosi naziv iz točke 1.

Plod kakija (Diospyros kaki), sorte „Rojo brillante”, namijenjen konzumaciji u svježem stanju. Kaki je bobičasto voće koje obično nastaje partenokarpnim putem. S obzirom na to da pritom ne dolazi do oprašivanja, to voće ne sadrži sjemenke.

Karakteristike ploda: narančastožuta boja u trenutku berbe koja, kada plod dozrije, postane tamnocrvena. Poluprianjajuća kora srednje je debljine. Meso je čvrsto na dodir, narančastocrvene boje pri berbi i tamnocrvene kada plod dozrije. Trpkog je okusa koji postaje sladak kada dozrije. Plod je u poprečnom presjeku okrugla oblika, a uzdužno je lagano duguljast.

Pri otpremi, plodovi moraju biti:

— cjeloviti,

— s čaškom i peteljkom,

— zdravi (isključuju se plodovi čija je kora oštećena ili trula),

— čisti, gotovo bez ikakvih vidljivih stranih tvari,

— bez prekomjerne vanjske vlažnosti,

— bez stranog mirisa i/ili okusa.

Promjer plodova kakija zaštićenih oznakom izvornosti mora iznositi najmanje 61 mm.

Meso plodova ne smije biti oštećeno, manji estetski nedostaci na kori koji ne narušavaju opći izgled proizvoda, njegovu kvalitetu, rok trajanja i izgled u pakiranju dopuštaju se unutar sljedećih granica:

— najviše 1 cm2 ukupne površine u slučaju estetskih nedostataka uzdužnog ili pravokutnog oblika (koji nemaju nikakvog utjecaja na meso ploda). Najveće dopušteno odstupanje iznosi 2 cm2 i nikada ne prelazi 20 % ploda. U oba su slučaja standardima kvalitete zaštićene oznake izvornosti „Kaki Ribera del Xúquer” predviđene različite granice odstupanja ovisno o vrsti nedostatka,

— površina jednaka krugu maksimalnog promjera od 1,5 cm za estetske nedostatke kružnog oblika (koji nemaju nikakvog utjecaja na meso ploda). Najveće dopušteno odstupanje iznosi 2,5 cm i nikada ne prelazi 20 % ploda. U oba su slučaja standardima kvalitete zaštićene oznake izvornosti „Kaki Ribera del Xúquer” predviđene različite granice odstupanja ovisno o vrsti nedostatka.

3.3. Sirovine (samo za prerađene proizvode)

—

3.4. Hrana za životinje (samo za proizvode životinjskog podrijetla)

—

3.5. Posebni koraci u proizvodnji koji se moraju poduzeti u određenom zemljopisnom području

Sve faze proizvodnje moraju se poduzeti u određenom zemljopisnom području.

3.6. Posebna pravila za rezanje, ribanje, pakiranje itd.

—

3.7. Posebna pravila za označivanje

Kontrolno tijelo može izvršiti pregled trgovinskih oznaka koje koristi pojedini gospodarski subjekt u svrhu nadgledanja pravilne uporabe nomenklature i logotipa oznake izvornosti. Oznake obvezno moraju sadržavati naznaku „denominación de origen protegida ‚Kaki Ribera del Xúquer’ ”.

4. Sažeta definicija zemljopisnog područja

Područje proizvodnje uključuje zemljišta prikladna za uzgoj ove kulture u sljedećim općinama: Albalat de la Ribera, Alberic, Alcàntera de Xúquer, L'Alcúdia, Alfarp, Algemesí, Alginet, Almussafes, Alzira, Antella, Beneixida, Benicull de Xúquer, Benifaió, Benimodo, Benimuslem, Carcaixent, Cárcer, Carlet, Catadau, Corbera, Cullera, Lènova, Favara, Fortaleny, Gavarda, Guadassuar, Llaurí, Llombai, Manuel, Masalavés, Monserrat, Montroy, La Pobla Llarga, Polinyà de Xúquer, Rafelguaraf, Real de Montroi, Riola, San Juan de Énova, Sellent, Senyera, Sollana, Sueca, Sumacàrcer, Tous, Turís, Villanueva de Castellón, koje sve čine dio provincije Valencije u sklopu Valencijske Zajednice.

U tom se području oko 1 300 ha zemlje upotrebljava za uzgoj kakija.

5. Povezanost sa zemljopisnim područjem

5.1. Posebnost zemljopisnog područja

Povijest

Kaki jabuka voćka je iz porodice Ebenaceae, podrijetlom iz Kine, gdje je njezin uzgoj započeo u 8. stoljeću. U drugoj polovici 19. stoljeća kultura kakija uvedena je u zapadnu Europu, a u Španjolskoj se pojavila oko 1870. Danas je nacionalna proizvodnja uglavnom smještena u Valencijskoj Zajednici gdje se nalazi područje zaštićeno oznakom izvornosti „Kaki Ribera del Xúquer” u kojem se odvija 50 % ukupne proizvodnje.

Sorta „Rojo brillante” spontano se pojavila nakon sadnje sjemena na rubnom dijelu jedne parcele u području okruga Carlet. Kasnije, oko 1960. zasađena je prva homogena plantaža u okrugu L’Alcudia koja je predstavljala začetak brzog razvoja te sorte u regiji.

Prirodne posebnosti

Ribera del Xúquer je prirodna regija provincije Valencije okružena prostranom kvartarskom dolinom ili aluvijalnom ravnicom kojom protječe rijeka Júcar (Xúquer na valencijskom) i njezina pritoka Magro.

Veliki dio zemljišta za uzgoj nalazi se u nizinskoj ravnici na obalama rijeka Júcar i Magro čije je tlo vrlo bogato i kompaktno. Radi se o aluvijalnom tlu koje je nastalo taloženjem sedimenta iz rijeke Júcar i njezinih pritoka koje se spuštaju s planinskih masiva. Nadalje, donji dio blagih padina doline pokriven je koluvijalnim tlom ružičaste boje koje je mekano i vrlo pogodno za intenzivnu obradu.

Klimatski uvjeti u okrugu su blagi, s prosječnom godišnjom temperaturom od 17 °C i srednjim vrijednostima između 9 i 10 °C u siječnju te 24 i 25 °C u kolovozu. S obzirom na to da je naoblaka slaba, prosječna godišnja količina oborina ne prelazi više od 400 do 500 mm. Osim toga, okolne planine kulturama pružaju zaštitu od mraza, osobito u dolinama pritoka.

5.2. Posebnost proizvoda

Sorta „Rojo brillante” je autohtona sorta ovog područja koja je nastala kao rezultat spontane mutacije jedne druge lokalne sorte te je stoga savršeno prilagođena regiji Ribera del Xúquer u kojoj se ta kultura uzgaja na optimalan način.

Plodovi kakija uzgojeni u zaštićenom području imaju veći omjer visine i širine i izraženiji šiljasti oblik. Sorta „Kaki Ribera del Xúquer” razlikuje se po svojem šiljastom obliku koji je nešto izduženiji nego što je to uobičajeno te stoga ima veći omjer visine i širine koji plodovima uzgojenima u zaštićenom području daje karakterističan oblik, uz veću prosječnu veličinu nego u ostalim područjima proizvodnje kao posljedica blagosti klimatskih uvjeta i manjka ekstremnih temperatura u području.

Zahvaljujući uvjetima koji prevladavaju u tom području sorta „Kaki Ribera del Xúquer”, kada dozrije, karakteristične je tamnocrvene boje i slatkog okusa koji plodovi dobivaju u ranijoj fazi. Plodovi se mogu brati i prije dozrijevanja, a tehnika uklanjanja trpkosti omogućava njihovo stavljanje na tržište dok je njihovo meso čvrsto, vrlo slatko i dok posjeduje okus tipičan za kakije proizvedene u regiji Ribera del Xúquer.

5.3. Uzročno-posljedična veza između zemljopisnog područja i kvalitete ili karakteristika proizvoda (za ZOI) ili specifične kvalitete, ugleda ili drugih karakteristika proizvoda (za ZOZP)

Regiju Ribera del Xúquer često se naziva kolijevkom sorte kakija „Rojo brillante” jer je to regija u kojoj se ova sorta pojavila kao posljedica spontane mutacije. Danas je ta sorta vrlo zastupljena u toj regiji i na tržištu.

Pedoklimatske posebnosti određenog zemljopisnog područja odražavaju se u karakteristikama kakija.

Blagi klimatski uvjeti povezani s blizinom Mediteranskog mora u kombinaciji s koluvijalnim tlom nastalim pod utjecajem rijeka Júcar i Magro koje okružuju regiju daju sorti „Kaki Ribera del Xúquer” njezine glavne razlikovne karakteristike, uključujući izraženiji šiljasti oblik koji se očituje većim omjerom dužine i širine, veće ukupne dimenzije te karakterističnu boju nakon dozrijevanja.

Upućivanje na objavu specifikacije

(članak 5. stavak 7. Uredbe (EZ) br. 510/2006)

http://www.agricultura.gva.es/documents/170659/179611/030712+Pliego+de+condiciones+kaki+def.pdf/b354d4a8-425e-40fa-8e8b-0ae6d3588fe6

(1) SL L 93, 31.3.2006., str 12. Zamijenjena Uredbom (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (SL L 343, 14.12.2012., str 1.).